News Update: สหรัฐฯ เศรษฐกิจไม่ถดถอย GDP ไตรมาส 3 โต 2.6% ดีกว่าคาด ออกจาก Technical Recession แล้ว - FINNOMENA
เศรษฐกิจสหรัฐฯ ไตรมาส 3 โตเกินคาดที่ 2.6% หลังหดตัวมาตลอดครึ่งปีแรก ท่ามกลางภาวะเงินเฟ้อและอัตราดอกเบี้ยที่พุ่งสูงขึ้น
28 ต.ค. 2565

เศรษฐกิจสหรัฐฯ ไตรมาส 3 โตเกินคาดที่ 2.6% หลังหดตัวมาตลอดครึ่งปีแรก ท่ามกลางภาวะเงินเฟ้อและอัตราดอกเบี้ยที่พุ่งสูงขึ้น
กระทรวงพาณิชย์สหรัฐฯ รายงานเมื่อวานนี้ (27 ต.ค.) ว่า GDP ไตรมาส 3 ของสหรัฐฯ ขยายตัว 2.6% จากปีที่แล้ว ผลจากการส่งออกและการบริโภคภายในประเทศที่แข็งแกร่ง รวมถึงแรงหนุนจากตลาดแรงงานอเมริกัน ที่ช่วยผลักดันการขยายตัวทางเศรษฐกิจ
การเติบโตส่วนใหญ่ในไตรมาสนี้มาจากการขาดดุลการค้าที่ลดลง ซึ่งนักเศรษฐศาสตร์วิเคราะห์ว่า ปัจจัยดังกล่าวจะเกิดขึ้นเพียงไตรมาสเดียว และไม่เกิดขึ้นอีกในไตรมาสต่อๆ ไป
นอกจากนี้การขยายตัวยังมาจากการใช้จ่ายของผู้บริโภคที่เพิ่มขึ้น การลงทุนที่ไม่ใช่ที่อยู่อาศัย และการใช้จ่ายของรัฐบาล ซึ่งการใช้จ่ายมาจากภาคบริการมากกว่าสินค้า โดยการใช้จ่ายในบริการเพิ่มขึ้น 2.8%ขณะที่การใช้จ่ายสินค้าลดลง 1.2%
ก่อนหน้านี้ GDP สหรัฐฯ หดตัว 1.6% ในไตรมาสแรก และ 0.6% ในไตรมาสที่ 2 ซึ่งหมายถึงการเข้าสู่ภาวะถดถอยทางเทคนิค และทำให้เกิดความกังวลว่าสหรัฐฯ กำลังเข้าสู่ภาวะเศรษฐกิจถดถอยแล้ว แต่รายงานตัวเลข GDP ไตรมาสล่าสุด สามารถหยุดความกังวลดังกล่าวได้ในระยะหนึ่ง
อย่างไรก็ตาม ทิศทางเศรษฐกิจอเมริกันยังไม่สดใสนัก จากภาวะสงครามยูเครนที่ยืดเยื้อซึ่งส่งผลกระทบต่อราคาสินค้าและพลังงาน รวมถึงการขึ้นดอกเบี้ยของ Fed เพื่อรับมือภาวะเงินเฟ้อ โดย Fed ส่งสัญญาณขึ้นดอกเบี้ยต่อในสัปดาห์หน้า และอีกครั้งในเดือน ธ.ค.
ขณะที่ ‘เจอโรม พาวเวลล์’ ประธาน Fed เตือนว่า การปรับขึ้นดอกเบี้ยนโยบายของ Fed อาจส่งผลให้อัตราการว่างงานเพิ่มขึ้นและเศรษฐกิจถดถอยตามมา
ตัวเลข GDP ในไตรมาส 3 นี้ ยังถือเป็นอีกปัจจัยชี้ชะตาอนาคตพรรคเดโมแครตของปธน. ‘โจ ไบเดน’ ในการเลือกตั้งกลางเทอมวันที่ 8 พ.ย. นี้ ว่าพรรคจะยังสามารถครองเสียงข้างมากในสภาได้ต่อไปหรือไม่
ในวันเดียวกัน สหรัฐฯ รายงานตัวเลขผู้ขอรับสวัสดิการว่างงานรายสัปดาห์ขยับเพิ่มขึ้นเป็น 217,000 ราย แต่ยังต่ำกว่าที่คาดการณ์ไว้ 220,000 ราย นอกจากนี้ คำสั่งซื้อสินค้าคงทน เดือน ก.ย. เพิ่มขึ้น 0.4% จากเดือนก่อนหน้า ซึ่งต่ำกว่าคาดการณ์ที่ 0.7%
อ้างอิง:
https://www.cnbc.com/2022/10/27/us-gdp-accelerated-at-2point6percent-pace-in-q3-better-than-expected-as-growth-turns-positive.html 
https://www.voathai.com/a/6808464.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สหรัฐฯ
เศรษฐกิจสหรัฐ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA